*Vaša Evropa, vaš glas!* v letu 2023: Mladi si želijo, da bi bila EU preglednejša, bolj digitalna in enostavnejša

**SL**

**Evropski ekonomsko-socialni odbor (EESO) je 23. in 24. marca gostil dogodek *Vaša Evropa, vaš glas!* Potekal je v Bruslju, udeležilo pa se ga je 105 dijakov 35 šol iz vseh 27 držav članic EU in sedem držav kandidatk. Glede na številne družbene in gospodarske izzive, krčenje državljanskega prostora ter grožnje za mir in temeljne pravice so bili v ospredju letošnjega dogodka Dialogi mladih o demokraciji. Njihov namen je bil mladim dati besedo pri oblikovanju prihodnosti Evrope. Priporočila dijakov bodo junija 2023 poslana evropskim institucijam in oblikovalcem politik EU na visoki ravni.**

Dijaki evropskim institucijam priporočajo naslednje:

1. **poenostavitev EU: razvoj aplikacije EYou**, ki bi mladim omogočila, da navežejo neposreden stik s politiki in civilno družbo tako, da izberejo svoje glavne interese in spremljajo dogajanje na lokalni ravni;
2. vzpostavitev platforme **E-Youth** z informacijami o Evropski uniji, na kateri bi se politike enostavneje predstavile mlajšim generacijam, te pa bi platformo lahko uporabljale kot forum za izražanje mnenja;
3. vzpostavitev platforme **EYout(h)rust** za večjo preglednost politik na lokalni in nacionalni ravni ter ravni EU;
4. izvedbo projekta **Youth Democratic Opinion** (**YDO** – mnenje mladih o demokraciji) za izboljšanje državljanske vzgoje in udeležbe v Evropi s programom „ambasadorjev EU“, s katerim bi se zbirala stališča in priporočila mladih za oblikovalce politik;
5. več **pobud, ki jih financira EU in jih VODIJO mladi ZA mlade**.

*„Pripovedujte nam o svojih pričakovanjih in upanjih glede prihodnosti Evrope. Kaj bi bilo treba spremeniti? Ne bojte se povedati svojega mnenja, bodite ustvarjalni in spontani,“* je predsednica EESO **Christa Schweng** dejala dijakom, ki so se zbrali na dogodku. *„To je odločilen trenutek za verodostojnost Evrope kot območja miru, demokracije in blaginje. Da bi bila EU kos novim izzivom, mora prisluhniti mladim in se odpreti za nove zamisli. Upoštevali bomo rezultate dela, ki ste ga opravili danes.“*

Podpredsednik EESO za komuniciranje **Cillian Lohan** je dijakom zagotovil, da bo EESO njihova priporočila predstavil na Evropski prireditvi za mlade (EYE), ki jo Evropski parlament junija organizira v Strasbourgu.Mnenja mladih so pomembna, saj bodo prav oni vodili prehod k Evropi jutrišnjega dne. *Za podpredsednika Lohana je „odločilno, da v teh kriznih časih ukrepamo. Ko se v sistemu pojavijo razpoke ali ko je ogrožen, moramo pustiti svoje vsakdanje stvari ob strani in postati aktivni. To ste vi storili danes in za to se vam zahvaljujemo!“*

**Biliana Sirakova**, koordinatorka EU za mlade pri Evropski komisiji, nas je spomnila, da je „*cilj teh pobud mlade spodbuditi k aktivnemu državljanstvu*. *Brez aktivnih državljanov demokracija ne deluje. Kar so ti mladi storili danes, ponazarja bistvo demokracije: to je moč ljudi, ki se združijo, da bi dosegli spremembe in učinek.“*

Kot so pokazale razprave, mladi menijo, da v današnji Evropski uniji ne morejo izraziti svojih stališč. Razočarani so in nezadovoljni, ker po njihovem mnenju nimajo vseh orodij in informacij, ki jih potrebujejo za delovanje in spremembe v družbi.

Članica EESO **Neža Repanšek** jim je zagotovila, da je razočaranje dobro izhodišče za spremembe, saj je to izkusila na lastni koži: „*Moja pripravljenost, da začnem aktivno sodelovati, se je porodila iz razočaranja. Videla sem, da so lahko združeni mladi zelo močna sila. Nikoli niste premladi, da bi kaj spremenili na svetu.“*

**Ismael Páez Civico**, član upravnega odbora Evropskega mladinskega foruma, pa je pojasnil: „*Spremembe ne bodo vidne takoj, za to je potreben čas. Toda ne izgubite upanja! Še naprej si prizadevajte za spremembe, saj vaša beseda prej ali slej le doseže nosilce odločanja.“*

Ob zaključku dogodka *Vaša Evropa, vaš glas!* so si dijaki ogledali predstavo gledališča Navpaky. Prisluhnili so lahko devetim odrskim pesmim v ukrajinščini, ki pripovedujejo zgodbe mladih in prikazujejo njihove različne življenjske izkušnje v sedanjih razmerah v Ukrajini. Predstava nam sporoča, da to niso velikanski bronasti kipi, temveč navadni ljudje, junaki, ki se vsak dan borijo za svojo svobodo.